אברהם גולדברג (חוקר תלמוד)

אברהם גולדברג (22 בינואר 1913 — 13 באפריל 2012) היה פרופסור לתלמוד באוניברסיטה העברית בירושלים, חוקר ספרות התנאים והאמוראים. חתן פרס ישראל לחקר התלמוד (2000).

קורות חיים
נולד ב-1913 בפיטסבורג שבארצות הברית. למד ב"ישיבת תורה ודעת" וב"ישיבת חפץ חיים" בברוקלין, ניו יורק. בשנת 1937 קיבל תואר ראשון מסיטי קולג' בניו יורק, ובשנת 1941 קיבל תואר שני מבית המדרש לרבנים באמריקה, שם למד אצל לוי גינצבורג ושאול ליברמן.

בדצמבר 1941 סיים את לימודיו והתגייס לשירות כרב צבאי בצבא ארצות הברית. במשך ארבע שנים, עד לתום במלחמת העולם השנייה, שירת בחזית האוקיינוס השקט. בשנת 1946 עלה לארץ ישראל והחל ללמוד באוניברסיטה העברית, כתלמיד מחקר בחוג לתלמוד. במלחמת העצמאות התנדב לשירות צבאי במסגרת המח"ל. למעשה נמנה עם מארגני השירות הזה ושימש, על סמך ניסיונו בצבא האמריקאי, כקצין תנאי שירות עבור הלוחמים המתנדבים, יהודים ולא יהודים שבאו לסייע ליישוב היהודי במלחמתו.

כשתמה המלחמה חזר אברהם גולדברג לתלמודו באוניברסיטה. את עבודת הדוקטור, מהדורה מדעית של מסכת אהלות, עשה בהנחייתו של פרופ' יעקב נחום אפשטיין ולאחר מותו בהנחיית פרופ' חנוך אלבק. עבודה זו העניקה לגולדברג בשנת 1952 את התואר דוקטור ואת הכניסה לעולם המחקר. כעבור שלוש שנים הוא הוציא אותה לאור במתכונת מורחבת כספרו הראשון. הספר זיכה אותו בפרס הרב קוק לספרות תורנית (1955) מטעם עיריית תל אביב-יפו.

היה נשוי לרבקה לבית אברמוביץ, ולהם ארבע בנות.

ספריו
מסכת אהלות: מהדורה מדעית על פי כתבי יד, דפוסים קדומים ונוסחאות הראשונים, הוצאת הספרים ע"ש י"ל מאגנס, תשט"ו.
מבוא למשנה ותוספתא, אקדמון, תש"ל
פירוש למשנה מסכת שבת: נוסח כת"י קאופמן ונוסח דפוס ראשון, רנ"ב, עם שינויי נוסחאות מכתבי יד עתיקים, דפוסים ראשונים וקטעי גניזה, בית המדרש לרבנים שבאמריקה, תשל"ו.
פירוש למשנה מסכת עירובין: נוסח כת"י קאופמן ונוסח דפוס ראשון רנ"ב עם שינויי נוסחאות מכתבי יד עתיקים דפוסים ראשונים וקטעי גניזה, הוצאת מאגנס, תשמ"ו.
פירוש מבני ואנליטי לתוספתא - מסכת בבא קמא, הוצאת מאגנס, תשס"א.
צורה ועריכה בספרות חז"ל: מחקרים ספרותיים במשנה, תוספתא, מדרשי הלכה, מדרשי אגדה ותלמוד, הוצאת מאגנס, תשע"ב

קישורים חיצוניים

 
 אברהם גולדברג, באתר פרס ישראל.
 
 אברהם גולדברג - קורות חיים, אתר משרד החינוך, דף פרסי ישראל

הערות שוליים

חוקרי תלמוד
זוכי פרס ישראל לחקר התלמוד
חוקרי גניזת קהיר
זוכי פרס הרב קוק
סגל האוניברסיטה העברית בירושלים: תלמוד
רבנים צבאיים אמריקאים
חיילי צה"ל במלחמת העצמאות
קצינים וחוגרים יהודים בצבא ארצות הברית
יהודים אנשי הכוחות המזוינים של ארצות הברית במלחמת העולם השנייה
בוגרי ישיבת תורה ודעת
בוגרי ישיבת חפץ חיים-ניו יורק
בוגרי הסיטי קולג' של ניו יורק
בוגרי בית המדרש לרבנים באמריקה
בעלי תואר דוקטור מהאוניברסיטה העברית בירושלים
ישראלים ילידי ארצות הברית
יהודים הקבורים בהר המנוחות
פיטסבורג: אישים
ישראלים שנולדו ב-1913
ישראלים שנפטרו ב-2012